钦定古今图书集成/明伦汇编/官常典/第525卷 > 石抹按只
## 钦定古今图书集成/明伦汇编/官常典/第525卷 > 石抹按只

按《元史》本传：“按只，契丹人，世居太原。父大家奴率汉
军五百人归太祖。岁戊午，按只代领其军，从都元帅
纽璘攻成都。时宋兵聚于虚泉，按只以所部兵与战，
大败之，杀其将韩都统。又从都元帅按敦攻泸州，按
只以战舰七十艘至马湖江，宋军先以五百艘控扼
江渡，按只击败之。时宋兵于沿江撤桥据守，按只相”
地形，造浮桥，师至，无留行。宋欲挠其役，兵出辄败，自
马湖以达合江、涪江、清江，凡立浮桥二十馀所。及四
川平，浮桥之功居多。己未，宋以巨舰载甲士数万，屯
清河浮桥，相距七十日，水暴涨，浮桥坏，西岸军多漂
溺。按只军东岸，急撤浮桥，聚舟岸下，士卒得不死。又
援出别部军五百馀人，先锋奔察火鲁赤以闻，宪宗
遣使慰谕，赏赐甚厚。叙州守将横截江津，军不得渡。
按只聚军中牛皮作《浑脱》及皮船乘之与战，破其军，
夺其渡口，为浮桥以济师。中统三年，授河中府船桥
水手军总管，佩金符，以立浮桥功也。至元四年，从行
省也速带儿攻泸州，按只以水军与宋将陈都统、张
总制战于马湖江，按只身被二创，战愈力，败之。六年
正月，也速带儿领兵趋泸州，遣按只以舟运其器械
粮食，由水道进。宋兵复扼马湖江，按只击败之，生获
四十人，夺其船五艘。复以水军一千，运粮于眉、简二
州，军中赖之。九年，从征建都蛮，岁馀不下，按只先登
其城，力战，遂降之。军还，道病卒。行省承制以其子不
老代领其军。